Kako bo vlada pravno formalizirala razmere, da se bo vsem študentom, ki že skoraj dve leti plačujejo prispevke, delovna doba tudi uradno vpisala?

Poslanec SDS Franc Breznik je na Vlado RS naslovil pisno poslansko vprašanje v zvezi s študentskim delom.

Celotno poslansko vprašanje objavljamo v nadaljevanju.

S 1. februarjem 2015 je stopil v veljavo zakon, ki ureja študentsko delo oziroma zakon, s katerim delodajalec od vsakega zaslužka, ki ga prejme študent, le tega zmanjša za 15, 5 %. Denar v tej vrednosti se nakaže ZPIZ-u, ki bi naj tovrstne prispevke beležil kot uradno pokojninsko dobo vsakega študenta.

Zelo kmalu bosta minili skoraj dve leti od uvedbe tega zakona in kar je zaskrbljujoče, je to, da študenti, kljub temu da si vplačujejo prispevke za PIZ, nimajo vpisane delovne dobe oziroma je iz evidenc ZPIZ-a razvidno, da je njihova delovna doba 0 delovnih dni.

Vlado sprašujem:

Zakaj se pokojninska doba študentom ne vpiše oziroma uradno prizna kot to predvideva zakon? Kam je šel ves nakazan denar iz naslova tovrstnih prispevkov? Ne gre namreč za zanemarjajočo vsoto denarja, ampak za velike vsote. Na ZPIZ-u zadevo pojasnjujejo z dejstvom, da sta v veljavi dva različna zakona oziroma, da ne obstaja pravna podlaga za vpis delovne dobe študentom. Zanima me, kdaj bo ZPIZ pričel tudi uradno beležiti delovno dobo študentom in ne samo, da jim pobira prispevke od težko prisluženega denarja? Prav tako me zanima, kako boste pravno formalizirali razmere, da se bo vsem študentom, ki že skoraj dve leti plačujejo prispevke, delovna doba tudi uradno vpisala? Na ZPIZ-u namreč trdijo, da se za nazaj stvari več ne da spreminjati. Ali ste sploh seznanjeni s tovrstno problematiko? Ali boste študentom povrnili ves denar, ki so ga namenili za plačevanje obveznih prispevkov?

Odgovor vlade.